## Rješenje Ustavnog suda Republike Hrvatske broj U-III-29/2003 od 11. travnja 2003.

### NN 73/2003 (6.5.2003.), Rješenje Ustavnog suda Republike Hrvatske broj U-III-29/2003 od 11. travnja 2003.

# USTAVNI SUD REPUBLIKE HRVATSKE

884

Ustavni
sud Republike Hrvatske, u Vijeću trojice za odlučivanje o ustavnim tužbama, u
sastavu sudac Milan Vuković, predsjednik Vijeća, te suci Ivan Matija i Jasna
Omejec, članovi Vijeća, u postupku pokrenutim ustavnom tužbom M. Š. iz Z., na
sjednici Vijeća održanoj dana 11. travnja 2003. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1.
Podnositelj je podnio ustavnu tužbu protiv presude Vrhov­nog suda Republike
Hrvatske, broj: Gzz-72/02-2 od 13. rujna 2002. godine.

Osporenom presudom odbijen je zahtjev za zaštitu
zakonitosti Državnog odvjetnika Republike Hrvatske, podnijet protiv pravomoćne
drugostupanjske presude Županijskog suda u Kar­lov­cu, broj: Gž-704/01 od 11.
srpnja 2001. godine, kojom je potvrđena presuda Općinskog suda u Karlovcu,
broj: P-53/99 od 16. studenoga 2000. godine, donijeta u parničnom postupku radi
sniženja i ukidanja uzdržavanja, pokrenutim tužbom podnositelja.

2. Zahtjev za zaštitu zakonitosti, broj: G-DO-1110/01
od 17. listopada 2001. godine, podnijet je zbog bitne povrede odredbi parničnog
postupka i pogrešne primjene materijalnog prava.

*Ustavna tužba nije dopuštena.*

3. Odredbom članka 62. stavka 1. Ustavnog zakona o
Ustavnom sudu Republike Hrvatske (»Narodne novine«, broj 49/02 - pročišćeni
tekst, u daljnjem tekstu: Ustavni zakon), dana je mogućnost svakome da može
podnijeti Ustavnom sudu ustavnu tužbu ako smatra da mu je pojedinačnim aktom
tijela državne vlasti, tijela jedinica lokalne i područne (regionalne)
samouprave ili pravne osobe s javnim ovlastima, kojim je odlučeno o njegovim
pravima i obvezama ili o sumnji ili optužbi zbog kažnjivog djela povrijeđeno
ljudsko pravo ili temeljna sloboda zajamčena Ustavom, odnosno Ustavom zajamčeno
pravo na lokalnu i područnu (regionalnu) samoupravu.

Prema odredbi članka 62. stavka 2. Ustavnog zakona,
postupovna pretpostavka za dopustivost podnošenja ustavne tužbe jest prethodno
iscrpljivanje dopuštenog pravnog puta.

Odredbom članka 62. stavka 3. Ustavnog zakona propisano
je da je u stvarima u kojima je dopušten upravni spor, odnosno revizija u parničnom
ili izvanparničnom postupku, pravni put iscrpljen nakon što je odlučeno i o tim
pravnim sredstvima.

Članak
64. Ustavnog zakona propisuje da se ustavna tužba može podnijeti u roku od 30
dana, računajući od dana primitka odluke.

4. U konkretnom slučaju, odluka kojom je iscrpljen
dopuš­teni pravni put u odnosu na podnositelja ustavne tužbe, temeljem odredbi članka
62. Ustavnog zakona, jest presuda Županijskog suda u Karlovcu, broj: Gž-704/01
od 11. srpnja 2001. godine.

Slijedom iznijetog, podnositelj je mogao radi zaštite
ljudskih prava i temeljnih sloboda, pokrenuti postupak pred Ustavnim sudom
podnošenjem ustavne tužbe protiv navedene presude Županijskog suda u Karlovcu,
u roku propisanom odredbom članka 64. Ustavnog zakona. Međutim, podnositelj
nije podnio ustavnu tužbu u tom smislu.

5. Podnositelj ustavne tužbe podnio je ustavnu tužbu
protiv presude Vrhovnog suda Republike Hrvatske, kojom je odbijen zahtjev za zaštitu
zakonitosti Državnog odvjetnika Republike Hrvatske. Prema ocjeni Ustavnog suda,
osporena presuda nije akt kojim je odlučeno o podnositeljevim pravima i
obvezama u smislu odredbe članka 62. stavka 2., u svezi sa stavkom 3. istog članka
Ustavnog zakona.

6. Stoga je, temeljem odredbe članka 72. Ustavnog
zakona, riješeno kao u izreci.

Broj:
U-III-29/2003

Zagreb, 11. travnja 2003.

USTAVNI SUD REPUBLIKE HRVATSKE

Predsjednik Vijeća **Milan Vuković,** v. r.

Rješenje, NN 73/2003-884